ጠ/ሚ ዶክተር አብይ እጩ የካቢኔ አባላትን ለምክር ቤቱ አቅርበው ያስፀድቃሉ
 አዲስ በቀረበው የአስፈፃሚ አካላትን ስልጣንና ተግባር ለመወሰን በወጣው ረቂቅ አዋጅ መሰረት ጠቅላይ ሚኒስትሩ ዛሬ እጩ የካቢኔ አባላትን ለሀዝብ ተወካዮች ምክር ቤት አቅርበው ያስፀድቃሉ።የሕዝብ ተወካዮች ምክር ቤት በዛሬው እለት እያካሄደ ባለው 2ኛ መደበኛ ስብሰባው የአስፈፃሚ አካላትን ስልጣንና ተግባር ለመወሰን የወጣውን አዋጅ እንደገና ለማሻሻል የቀረበ ረቂቅ አዋጅ ላይ ተወያይቶ ያፀድቃል ተብሎ ይጠበቃል።በረቂቅ አዋጁ መሰረትም ጠቅላይ ሚኒስትር ዶክተር አብይ አህመድ 19ኙን የሚኒስትር መስሪያ ቤቶች ለህዝብ ተወካዮች ምክር ቤት አቅርበው እንደሚያፀድቁ ይጠበቃል።በዚህም መሰረት፦ 
1. የሰላም ሚኒስቴር
2. የሀገር መከላከያ ሚኒስቴር
3. የውጭ ጉዳይ ሚኒስቴር 
4. የገንዘብ ሚኒስቴር
5. ጠቅላይ አቃቤ ህግ 
6. የግብርና ሚኒስቴር 
7. የንግድና ኢንዱስትሪ ሚኒስቴር
8. የገቢዎች ሚኒስቴር
9. የኢኖቬሽንና ቴክኖሎጂ ሚኒስቴር
10. የትራንስፖርት ሚኒስቴር
11. የከተማ ልማትና ኮንስትራክሽን ሚኒስቴር
12. የውሃ መስኖና ኢነርጂ ሚኒስቴር
13. የማዕድንና ነዳጅ ሚኒስቴር
14. የትምህርት ሚኒስቴር
15. የሳይንስና ከፍተኛ ትምህርት ሚኒስቴር
16. የጤና ሚኒስቴር
17. የሴቶች ህፃናትና ወጣቶች ሚኒስቴር
18. ሰራተኛና ማህበራዊ ጉዳይ ሚኒስቴር 
19. የባህልና ቱሪዝም ሚኒስቴርበረቂቅ አዋጁ መሰረት ከአሁን በፊት የነበሩ እና ከዚህ በኋላ የማይቀጥሉ ሚኒስቴር መስሪያ ቤቶች
1. የፌደራል ጉዳዮችና አርብቶ አደር ሚኒስቴር – በሰላም ሚኒስቴር ስር የተጠቃለለ
2. የመንግስት ኮሙዩኒኬሽን ጉዳዮች ጽህፈት ቤት – በጠቅላይ ሚኒስቴር ጽህፈት ቤት የፕሬስ ሰክሬታሪያት የሚተካ
3. የወጣቶችና ስፖርት ሚኒስቴር – የሴቶች ህፃናትና ወጣቶች ሚኒስቴር የተጠቃለሉ
4. የንግድና ኢንዱስትሪ ሚኒስቴር- በአንድ ላይ የተዋሃዱ
5. የከተማ እና ቤቶች ልማት ሚኒስቴር – ከኮንስትራክሽን ሚኒስቴር ጋር የተዋሃዱምክር ቤቱ የኢፌዴሪ ጠቅላይ ሚኒስትር ዶክተር አብይ አህመድ የአስፈፃሚ አካላትን ስልጣንና ተግባር ለመወሰን የወጣውን አዋጅ እንደገና ለማሻሻል የቀረበ ረቂቅ አዋጅ ላይ ማብራሪያ ሰጥተዋል።በማብራሪያቸውም መንግስት ባለፉት ጥቂት ወራት ሲሰራው በነበረው የማሻሻያ ስራ ሰላምን ማረጋገጥ፣ ፍትሃዊ የሀብት ክፍፍል እንዲኖር፣ ሰብዓዊ እና ዴሞክራሲያዊ መብቶች እንዲጠበቁ፣ ህገ መንግስቱ እና የህግ የበላይነት እንዲከበር እና ከሌብነት የፀዳ አሰራር እንዲኖር የህዝቡ ፍላጎት መሆኑን ተረድተናል ብለዋል።ለዚህም ወጪ ቆጣቢ በሆነ መንገድ የመንግስት ተቋማትን በአዲስ መልክ እንዲደራጁ እንዲሁም ፈጣን ምላሽ በሚሰጥ መልኩ የካቢኔ አባላትን ቁጥር ወደ 20 ዝቅ እንዲል መወሰኑን አንስተዋል።ረቂቅ አዋጁ የአስፈፃሚ አካላትን ማጠናከር የሚችል መሆኑንም ነው ጠቅላይ ሚኒስትር ዶክተር አብይ አህመድ ያስረዱት።በቀጣይም የህዝብ ተወካዮች ምክር ቤት፣ ፍርድ ቤቶች፣ የዴሞክራሲ ተቋማት፣ የምርጫ ቦርድ፣ የህዝብ እምባ ጠባቂ ተቋም እና ሌሎች ተቋማትም ራሳቸውን በመፈተሽ እንደ አዲስ እንደሚደራጁ አስረድተዋል። 